[{"text_idx": "#000000", "text": "Uda ate joka dator. Tenperatura gero eta gorago, soinean gero eta arropa gutxiago. Neguko grisa udako koloreek estali dute. Kolore ederrekin batera, kaleak jendez betetzen hasi dira pixkanaka-pixkanaka. Turista artaldeak aurrera eta atzera, argazkiak atera eta atera. San Ferminetan mozkortu, Donostian izozkia jan, Gasteizko berdeguneetan paseatu, Baionan euskal pastela jan eta Bilboko Guggenheim ikusi ostean pintxo jana, nola ez. Welcome to the Basque Country."}, {"text_idx": "#000002", "text": "Ez da urtaro kontua, noski. Hau kapitalismoa da. Uda garaia da herri ereduen arteko talka areagotzen den unea, ordea. Luxuzko eskaintza turistentzat, miseria eta esplotazioa gazteontzat. Bistan da burgesia erregionalisten eskaintzak gazte langileontzat dakartzan ondorio lazgarriak. Aldi baterako kontratazio prekarioak, kontraturik gabe, soldata miserableak... Bizitzaren erdigunean lana jartzen digute, bizitza bera prekarizatzeraino."}, {"text_idx": "#000004", "text": "Herri batzuk turistentzako jolas-parke bilakatzen dituzte eta beste batzuk guztiz hustu. Euskal Herriak barne aldaera demografiko izugarriak bizi ditu. Eskualde batzuk erabat husten dira beste batzuetako biztanleria hirukoizten den bitartean. Aldaera hauek, herrian garatzen den harreman ereduan eragiten du, komunitatearen deseraikuntza bultzatuz eta kapitalaren logika espekulatibo indibidualistaren alde eginez."}, {"text_idx": "#000006", "text": "Ondorio hauek eredu bat muinean duten bezala, eredu horren bultzatzaileek izen, abizen eta alderdiko txartela daukate. Gaurko miseria eta esplotazioa PNV, PSE, PP eta laguntxoek diseinaturiko herri ereduaren ondorio da, baita beraien gaurko apustua ere. Gure zapalkuntzak erantzuleak ditu eta hori agerian utzi behar da. Erantzule politiko eta ekonomikorik behinenak eredu hau bultzatu eta sustengatzen duten instituzio eta enpresak dira, ezein turistaren gainetik."}]